Hei, denne artikkelen er over ett år gammel og kan inneholde utdatert informasjon

Pensjonisten Kai-Wiggo Elnes (75) fra Rjukan gledet seg. Han hadde fått en lettstelt omsorgsbolig han skulle flytte inn i bare tre kilometer fra huset der han nå bor i den lille byen.

Det viste seg å være lettere sagt enn gjort, skriver Rjukan Arbeiderblad.

- Før gikk vi bare opp til folkeregisteret og sa at vi skulle flytte. Det var gjort på fem minutter. I dag er det mye vanskeligere, sier Elnes til Dagbladet.

- Hva gjør jeg nå?

75-åringen, som ikke har datamaskin, gikk til servicetorget i kommunen der han fikk telefonnummeret til Skatteetaten. De sendte ham et flyttemeldingsskjema til utfylling.

- Da jeg snudde skjemaet står det at jeg må legge ved gyldig legitimasjon. Førerkort og pass har jeg ikke, og bankkortet var ikke godkjent.

På skjemaet står det svart på hvitt at han må ha ID med bilde.

Han reiste sporenstreks opp på politihuset, men der kunne ingen hjelpe ham. Passmaskinen var sendt til Notodden, en drøy times kjøretur unna. Kai Wiggo kjører vanligvis rundt i en liten handikapp-bil, ikke det raskeste framkomstmiddelet.

- Da sier jeg til meg sjøl: «hva gjør jeg nå?» Jeg prøvde å ringe til Notodden for å få pass, men der var det vanskelig å nå igjennom. Det er kø bare for å få tak i dem.

- Det blir for dumt

- Hvis jeg skulle dratt til Notodden måtte onkelbarnet mitt vært med for å bevitne at jeg er meg, i og med at jeg ikke har legitimasjon med bilde. Det blir for dumt for meg. Det er byråkrati på sitt verste. Jeg ble så irritert. Derfor gikk jeg til lokalavisa med saken, sier han til Dagbladet.

VANSKELIG: Rjukan-pensjonisten har verken data, pass eller førerkort. Foto: Privat Vis mer

Slik det ser ut nå, hjalp det for pensjonisten å gå til avisa. Dagen etter at saken var ute, engasjerte stortingspolitiker Bård Hoksrud (Frp) seg.

- Og han skal bare flytte her på Rjukan? Nei, dette blir for stivbeint, sa Hoksrud til Rjukan Arbeiderblad og erklærte at han skulle ta saken videre.

Håper på løsning

Hoksrud tok dermed raskt kontakt med Finansdepartementet.

- Det er en viktig sak. Det er mange eldre som er opptatt av dette å gjøre ting riktig, sier han til Dagbladet.

TOK SAKEN: Bård Hoksrud (FrP) tok saken videre til Finansdepartementet. Foto: Nina Hansen / Dagbladet Vis mer

Det tror også Elnes selv.

- Det verste er at det gjelder sikkert ikke bare meg. Jeg har snakka med folk på byen og mange har vært borti samme situasjon, sier 75-åringen.

Åtte dager etter han flytter til omsorgsboligen, må han ha sendt inn flyttemeldingsskjema.

- Jeg holder på å flytte nå og er nok på plass innen 1. juli i omsorgsboligen. Nå kommer jeg bare til å sende inn skjema og håpe på at det går bra, sier han.

- Flyktning i eget land

Etter at Hoksrud var i kontakt med Finansdepartementet, fant de fram til en mulig løsning på problemet. Han kan bruke bankkort som gyldig ID - om han sladder ut den sensitive informasjonen.

- Det som må framkomme er bilde og fødselsnummer, sier Hoksrud til Dagbladet.

75-åringen setter pris på Hoksrud sitt engasjement, men forteller at han ikke har bilde på bankkortet. Elnes er lei av at teknologien styrer nærmest alt i dagens samfunn.

- Alt var enklere uten data. Det verste er at folkeregisteret det skal sendes til er i Tønsberg. Du kunne få pass på Rjukan før. Nå må du dra til Notodden. De som jobber må ta fri en hel dag. Jeg har ikke bil eller sertifikatet, så er derfor avhengig av folk til å kjøre meg. Penger koster det også. Bensin og diesel er dyrt.

- For å si det litt tullete blir jeg jo flyktning i eget land, sier han.